दिल्ली। 15 साल स जारी एकटा परंपरा कए बिहार आखिरकार तोडबा मे सफल रहल। एहि साल बिहार क लोक विदेश जेबा मे अन्य राज्यक लोक कए पाछु छोडि देलथि। एखन धरि काज करबा लेल विदेश जेनिहार सबस बेसी लोक केरल आ तमिलनाडु स होइत छल, मुदा एहि मामला मे बिहार आब तमिलनाडू से आगू भ गेल अछि। 15 साल स चलल आबि रहल एहि ट्रेंड कए उत्तर प्रदेश आ बिहारी बदलि देलथि अछि। प्रवासी मामला क मंत्रालय क अनुसार, 2011 मे ईसीआर (इमिग्रेशन चेक रिक्वायर्ड) पासपोर्ट क जरिये विदेश जेनिहार सबस बेसी लोक उत्तर प्रदेश आ बिहार राज्य स छथि। ईसीआर असल मे ओहि लोक कए जारी कैल जाइत अछि जे प्रोफेशनल नहि छथि या कम पढ़ल-लिखल छथि आ कामकाज तकबा लेल खाड़ी देश जाइत छथि। मंत्रालय क एकटा अधिकारी क अनुसार, इ आंकडा दक्षिणी राज्यक बदलैत हालात कए देखा रहल अछि। एहन लागि रहल अछि जेना तमिलनाडु आ केरल क लोक कए बिहारी आब विदेश मे सेहो टक्कर द रहल छथि आ हुनक मांग बढि रहल अछि। दोसर दिस बिहार क लोक कए विदेश क नौकरी लुभा रहल अछि। एहि स राज्य मे विदेशी मुद्रा क प्रवाह सेहो बढल अछि। 